Skoolseun voor sy huis doodgeskietAmogelang Refentse Assegai (Foto; Kimberley Boys’ High/Facebook) ŉ 19-jarige seun van Kimberley Boys’ High is Sondagaand in Verwoerdpark doodgeskiet. Amogelang Refentse Assegai was ŉ matriekleerling aan dié skool. Kapt. Tessa Jansen, woordvoerder van die polisie, sê beamptes is omstreeks 20:00 na die toneel in Impalaweg ontbied. “Die 19-jarige het in die straat gelê. Paramedici het die tiener op die toneel dood verklaar, maar kon nie die oorsaak van sy afsterwe bevestig nie, omdat daar met die eerste oogopslag nie enige beserings aan sy liggaam was nie.” ŉ Nadoodse ondersoek is gedoen en daar is bepaal dat hy geskiet is. “Die polisie het ŉ saak van moord ondersoek en ŉ 48-jarige man is in hegtenis geneem. Hy sal binnekort in die hof verskyn.” Assegai is na bewering geskiet toe die verdagte verby hom gery en ŉ skoot afgevuur het. Die skool het sy innige meegevoel betuig met die leerders en skoolgemeenskap. “Ons dink aan en bid vir die Assegai-familie.” *Die berig is bygewerk sedert dit aanvanklik gepubliseer is. -Red